অ্যালান মেলভিল
অ্যালান মেলভিল (ইংরেজি: Alan Melville; জন্ম: ১৯ মে, ১৯১০ - মৃত্যু: ১৮ এপ্রিল, ১৯৮৩) নর্দার্ন কেপের কার্নার্ভন এলাকায় জন্মগ্রহণকারী দক্ষিণ আফ্রিকান আন্তর্জাতিক ক্রিকেটার ছিলেন। দক্ষিণ আফ্রিকা ক্রিকেট দলের অন্যতম সদস্য ছিলেন তিনি। প্রথম-শ্রেণীর ক্রিকেটে নাটালের প্রতিনিধিত্ব করেছেন। দলে তিনি মূলতঃ ডানহাতি মাঝারিসারির ব্যাটসম্যান হিসেবে খেলতেন। কখনোবা ব্যাটিং উদ্বোধনেও তাকে দেখা যেতো। এছাড়াও, ডানহাতে লেগ ব্রেক ও গুগলি বোলার ছিলেন তিনি। পরবর্তীকালে অফ ব্রেকের দিকে ঝুঁকে পড়েন। ১৯৩৮ থেকে ১৯৪৯ সময়কালে দক্ষিণ আফ্রিকার পক্ষে ১১ টেস্টে অংশ নিয়েছেন।